Anne Grete Holmsgaard (SF), 2008-11-14:
Hvis man så ser på selve lovforslaget, hvad handler det så om?
Jo, det handler for det første om, at vedvarende energi, dvs. vind, biogas, biomasse og bioforgasning, får en højere afregningspris, så det nu rent faktisk bliver muligt og mere attraktivt overhovedet at investere i de her former for energi, vi som samfund har så fantastisk meget brug for.
Det har taget rigtig mange år, og det har i virkeligheden taget ubegribeligt mange år at nå frem til det her.
Der har været en meget, meget stærk modstand hos flertallet i dette Folketing mod at nå frem til det her.
Den modstand er så gradvis begyndt at krakelere, og her vil jeg da godt give Dansk Folkeparti noget ros.
Selv hr. Morten Messerschmidt sagde på vegne af Dansk Folkeparti heroppefra, at Dansk Folkeparti ønsker mere vedvarende energi.
Det ville simpelt hen ikke være sket for et par år siden, men det siger jo noget om, at klimadiskussionen og alvoren ved den globale opvarmning nu har sat sig nogle spor helt ind i Dansk Folkeparti.
Jeg ved godt, at for Dansk Folkeparti er det især et spørgsmål om ikke at blive afhængig af nok først og fremmest olie og gas fra Mellemøsten, men det har alligevel sat sine spor.
Der er faktisk gået 7 år, fra tingene blev pillet fra hinanden, til vi er nået frem til det her.
Man skal selvfølgelig glæde sig over, at det endelig er lykkedes, men det betyder også, at nu skal vi altså have fart på, fordi der er rigtig meget, der skal hentes ind.
Det andet, jeg godt vil fremhæve fra lovforslaget, er retten til lokalt medejerskab.
Lokale borgere, der bor i nærheden af en vindmølle, får ret til medejerskab, når en investor vil investere.
Jeg vil i hvert fald udlægge det sådan, at en del af den modstand, der er - og vi må erkende, at der er modstand hos nogle lokale borgere mod nye store møller skyldes, at det ofte har været en investor, som bor et helt andet sted og derfor ikke selv ser på de møller til daglig, der har skudt penge i projektet.
Mens vi jo for ikke så mange år siden hovedsagelig havde fællesejede eller lavejede møller, som alle havde andel i, er det i stigende grad blevet investorer, der kommer et andet sted fra og ikke er en del af lokalsamfundet, der har sat de nye store møller op.
Derfor har det for os været meget vigtigt at få denne ret til medejerskab med, og vi tror faktisk, at det er det, der frem for noget kan formindske den modstand, der er rundtomkring, for når man spørger folk, er de jo generelt meget, meget positive over for vindkraft.
Det tredje element i lovforslaget er en garantiordning for folk, der vil oprette lokale vindmøllelav, så de ikke sætter deres egne penge på højkant i den indledende fase, hvor man skal planlægge, men rent faktisk har en garanti.
Jeg vil godt sige, at jeg virkelig vil opfordre folk til at gå positivt ind i det her og bruge chancerne for at oprette vindmøllelav, så vi kan få en helt igennem positiv holdning i Danmark til lokale vindmøller.
Det er jo en ordning, som i virkeligheden påkalder sig fantastisk opmærksomhed, når man taler med folk fra udlandet eller er i udlandet og siger: Hvis I vil have skub i det her, er der en vigtig nøgle til det, og det er at understøtte, at man kan oprette lokale lav.
Man ser selvfølgelig på det på en helt anden måde, og man går til det på en helt anden måde, hvis man er medejer af en enkelt eller en klynge vindmøller.
Det fjerde element er en grøn ordning, hvor der over elregningen bliver afsat et beløb til, at man i lokalområdet kan lave forskellige former for natur- eller rekreative tiltag, f.eks. ved at sige: O.k., vi kunne måske ændre bevoksningen lidt her, så vindmøllen bliver mindre dominerende, end den ellers ville være.
Det gjorde hr. Morten Messerschmidt også her fra talerstolen, og regeringen har ræsonneret, at det ville den bakke op for at få Dansk Folkeparti med i den aftale, som ligger til grund for lovforslaget.
Vi har sagt det før, og jeg vil godt sige det igen, at det er en ordning, vi meget gerne ville have undgået.
Vi foreslog, at man lavede en større zone omkring vindmøllerne, men vi kunne ikke komme igennem med det.
Så blot en enkelt kommentar til hr. Morten Messerschmidt, som sagde, at årsagen til, at det skal gælde for vind specielt og ikke for andre områder, er, at vi ikke forgylder svineavlerne, men vi forgylder vindmølleejerne.
Jamen sådan er det jo ikke.
Jeg tror, de fleste i dette land ved, at landbruget generelt får meget stor støtte via EU’s kasser, og den støtte er væsentlig større.
Vi forgylder ikke vindmølleejerne, heller ikke med det vi har her.
Vi giver dem præcis så meget i tilskud, at det igen bliver attraktivt at investere, og man kan sige, at det sådan set er den klimapræmie, vi betaler fra samfundets side for at få mere vedvarende energi og mindre kul, olie og naturgas.